CELEX: 52018PC0891
Language: mt
Date: 2018-12-19
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 428/2009 billi tingħata Awtorizzazzjoni Ġenerali tal-Unjoni ta' Esportazzjoni fir-rigward ta’ ċerti oġġetti b’użu doppju mill-Unjoni lejn ir-Renju Unit tal-Gran Brittanja u l-Irlanda ta’ Fuq

IL-KUMMISSJONI EWROPEA
            Brussell, 19.12.2018
            COM(2018) 891 final
            2018/0435(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL
            li jemenda r-Regolament tal-Kunsill (KE) Nru 428/2009 billi tingħata Awtorizzazzjoni Ġenerali tal-Unjoni ta' Esportazzjoni fir-rigward ta’ ċerti oġġetti b’użu doppju mill-Unjoni lejn ir-Renju Unit tal-Gran Brittanja u l-Irlanda ta’ Fuq 
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Fid-29 ta’ Marzu 2017 ir-Renju Unit ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. Dan ifisser li, sakemm ma jiġix ratifikat il-Ftehim dwar il-Ħruġ
                     1
                  , il-liġi primarja u sekondarja tal-Unjoni mhix ser tibqa’ tapplika għar-Renju Unit mit-30 ta’ Marzu 2019 (“id-data tal-ħruġ”). Imbagħad ir-Renju Unit isir pajjiż terz.
               
               
                  Fil-Komunikazzjoni tagħha dwar it-“Tħejjija għall-ħruġ tar-Renju Unit mill-Unjoni Ewropea fit-30 ta’ Marzu 2019: Pjan ta’ Azzjoni ta’ Kontinġenza” tat-13 ta’ Novembru 2018
                     2
                  , il-Kummissjoni spjegat il-miżuri ta’ kontinġenza li qiegħda tippjana li tieħu fil-każ li ma jkunx hemm ftehim dwar il-ħruġ fis-seħħ fid-data tal-ħruġ. F’din il-Komunikazzjoni l-Kummissjoni elenkat l-azzjonijiet li qieset bħala neċessarji filwaqt li fakkret li jista’ jkun hemm bżonn li jittieħdu aktar azzjonijiet fi stadju aktar tard.
               
               
                  Il-Kunsill Ewropew (Artikolu 50) tenna s-sejħa tiegħu tat-13 ta’ Diċembru 2018 biex il-ħidma fuq it-tħejjija fil-livelli kollha għall-konsegwenzi tal-ħruġ tar-Renju Unit tiġi intenstifika, b’kunsiderazzjoni għall-eżiti kollha possibbli. Dan l-att huwa parti minn pakkett ta’ miżuri li qiegħed jiġi implimentat mill-Kummissjon fi tweġiba għal din is-sejħa.
               
               
                  Ir-Regolament tal-Kunsill (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-tranżitu ta’ oġġetti b’użu doppju
                     3
                   joħloq sistema komuni ta’ kontrolli fuq l-esportazzjoni ta’ oġġetti b’użu doppju, f’konformità mal-impenji u r-responsabbiltajiet internazzjonali tal-Istati Membri u tal-Unjoni Ewropea (UE). Skont ir-Regolament, l-esportazzjoni ta’ oġġetti b’użu doppju lejn pajjiżi terzi għandha teħtieġ awtorizzazzjoni. Din l-awtorizzazzjoni tista’ tkun waħda individwali, globali jew ġenerali. Sabiex jirfed il-kompetittività tal-UE u jiddaħħlu fis-seħħ kundizzjonijiet komuni għall-esportaturi kollha tal-Unjoni, filwaqt li fl-istess ħin jiġi żgurat livell għoli ta’ sigurtà u konformità sħiħa mal-obbligi internazzjonali, ir-Regolament tal-Kunsill (KE) Nru 428/2009 jipprevedi “awtorizzazzjonijiet ġenerali tal-Unjoni ta' esportazzjoni” fir-rigward tal-esportazzjoni ta’ ċerti oġġetti b’użu doppju lejn ċerti pajjiżi terzi taħt ċerti kundizzjonijiet. B’mod partikolari, l-Anness IIa tar-Regolament jipprevedi Awtorizzazzjoni Ġenerali tal-Unjoni ta' Esportazzjoni (“UE001”) għal ċerti tranżazzjonijiet b’ riskju baxx pereż. esportazzjonijiet lejn l-Awstralja, il-Kanada, il-Ġappun, New Zealand, in-Norveġja, l-Iżvizzera (inkluż il-Liechtenstein), u l-Istati Uniti tal-Amerka.
               
               
                  Il-ħruġ tar-Renju Unit mill-Unjoni mingħajr ftehim jolqot il-kummerċ ta’ oġġetti b’użu doppju bejn l-UE u r-Renju Unit: skont ir-Regolament tal-Kunsill (KE) Nru 428/2009, mid-data tal-ħruġ l-esportazzjoni ta’ oġġetti b’użu doppju mill-UE lejn ir-Renju Unit se tirrekjedi awtorizzazzjoni għall-esportazzjoni maħruġa mill-awtorità nazzjonali kompetenti tal-Istat Membru fejn ikun stabbilit l-esportatur. 
               
               
                  Hemm għadd ta’ raġunijiet għaliex ir-Renju Unit jenħtieġ li jiżdied mal-lista tal-pajjiżi fuq l-UE001:
               
            
            
               ·Ir-Renju Unit huwa parti fit-trattati internazzjonali rilevanti u membru tar-reġimi internazzjonali dwar in-nonproliferazzjoni u huwa konformi bis-sħiħ mal-obbligi u l-impenji relatati;
            
            
               ·Ir-Renju Unit huwa konformi bis-sħiħ mal-obbligi skont is-sanzjonijiet imposti minn deċiżjoni jew minn pożizzjoni komuni adottata mill-Kunsill jew minn deċiżjoni tal-OSKE jew minn riżoluzzjoni tal-Kunsill tas-Sigurtà tan-Nazzjonijiet Uniti; 
            
            
               ·Ir-Renju Unit japplika kontrolli proporzjonali u xierqa li jindirizzaw b’mod effettiv il-kunsiderazzjonijiet dwar l-użu finali intenzjonat u r-riskju ta’ devjazzjoni b’mod konsistenti mad-dispożizzjonijiet u l-għanijiet ta’ dan ir-Regolament. 
            
            
               
                  Barra minn hekk, huwa meħtieġ li tiġi żgurata applikazzjoni uniformi u konsistenti tal-kontrolli madwar l-UE sabiex ikun hemm kundizzjonijiet ekwi fil-konfront tal-esportaturi tal-UE u għall-ħarsien tas-sigurtà tal-UE u dik internazzjonali.
               
               
                  Din il-proposta ma tolqotx il-proċedura leġiżlattiva ordinarja li tinsab għaddejja għar-riformulazzjoni tar-Regolament tal-Kunsill (KE) Nru 428/2009 proposta mill-Kummissjoni fit-28 ta’ Settembru 2016.
                     4
                  
               
            
            
               •Konsistenza ma’ politiki oħra tal-Unjoni
            
            
               
                  Ir-reġim tal-UE għall-kontroll tal-esportazzjonijiet ta’ oġġetti b’użu doppju jipprevedi li normalment l-awtorizzazzjonijiet għall-esportazzjoni jinħarġu mill-awtoritajiet nazzjonali kompetenti fuq il-bażi ta’ valutazzjonijiet skont il-każ. X’aktarx li r-rekwiżit għal awtorizzazzjoni speċifika għall-esportazzjoni lejn ir-Renju Unit se joħloq piż amministrattiv sinifikanti għall-esportaturi u għall-awtoritajiet kompetenti u hemm ir-riskju li joħloq kundizzjonijiet mhux ekwi għall-esportaturi fl-Istati Membri, u għaldaqstant iħalli impatt fuq il-funzjonament tajjeb tas-suq intern u tal-Politika Kummerċjali Komuni. Dawn l-effetti fixkiela jistgħu jittaffew billi r-Renju Unit jiżdied mal-lista ta’ destinazzjonijiet koperti mill-UE001. Għaldaqstant din il-proposta hija konsistenti mal-approċċ ġenerali għall-miżuri ta’ kontinġenza sabiex jiġi indirizzat il-ħruġ tar-Renju Unit mingħajr ftehim.
               
               
                  Barra minn hekk, meta jitqies li r-Renju Unit huwa destinazzjoni importanti għal esportazzjonijiet b’użu doppju u li huwa impenjat li jiżgura l-konformità sħiħa mal-obbligi u l-impenji internazzjonali rilevanti kollha, iż-żieda tar-Remju Unit mal-lista ta’ destinazzjonijiet koperti mill-UE001 tkun konsistenti wkoll mal-għanijiet ta’ dan ir-Regolament fir-rigward tas-sigurtà internazzjonali u s-sigurtà tal-UE.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
         
         
            
               
                  Il-bażi ġuridika hija l-Artikolu 207 tat-Trattat dwar il-Funzjonament tal-Unjoni Ewropea (TFUE).
               
            
            
               •Sussidjarjetà (għal kompetenza mhux esklużiva) 
            
            
               
                  Mhijiex applikabbli billi l-kummerċ internazzjonali huwa kompetenza esklużiva tal-UE.
               
            
            
               •Proporzjonalità
            
            
               
                  Ir-Regolament propost huwa meqjus bħala proporzjonali għaliex se jevita tifixkil fil-kummerċ u piż amministrattiv żejjed fir-rigward tal-esportazzjonijiet ta’ oġġetti b’użu doppju mill-UE lejn ir-Renju Unit filwaqt li jħares is-sigurtà internazzjonali u s-sigurtà tal-UE. Huwa ma jmurx lil hinn minn dak li hu meħtieġ biex jinkiseb dan il-għan u jżomm lura milli jagħmel tibdil akbar. 
               
            
            
               •Għażla tal-istrument
            
            
               
                  Il-proposta fiha emenda limitata sabiex tiġi indirizzata sitwazzjoni speċifika u ta’ darba. Peress li l-lista tal-pajjiżi terzi koperti mill-UE001 hija stabbilita mir-Regolament tal-Kunsill (KE) Nru 428/2009 u b’kunsiderazzjoni tal-fatt li l-Kummissjoni ma għandha l-ebda setgħa li żżid pajjiżi oħrajn ma’ dik il-lista, jidher li regolament tal-Parlament Ewropew u tal-Kunsill huwa l-uniku sura adegwata ta’ att ġuridiku li jista’ jindirizza din is-sitwazzjoni. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhumiex applikabbli minħabba n-natura eċċezzjonali u ta’ darba tal-avveniment li jeħtieġ din il-proposta.
               
            
            
               •Konsultazzjonijiet mal-partijiet ikkonċernati
            
            
               
                  Iċ-ċirkostanzi speċifiċi li jikkonċernaw in-negozjati dwar il-ħruġ tar-Renju Unit mill-Unjoni u s-sitwazzjoni li qiegħda tevolvi l-ħin kollu poġġew limitazzjonijiet kbar fuq il-possibbiltà ta’ konsultazzjoni pubblika dwar il-proposta. Madankollu, l-isfidi relatati mal-ħruġ tar-Renju Unit mill-UE u s-soluzzjonijiet possibbli tlissnu minn diversi partijiet ikkonċernati u minn rappreżentanti tal-Istati Membri.
               
            
            
               •Valutazzjoni tal-impatt
            
            
               
                  F’konformità mal-Linji gwida dwar Regolamentazzjoni Aħjar, ma hija meħtieġa l-ebda valutazzjoni tal-impatt minħabba n-natura eċċezzjonali tas-sitwazzjoni. Ma hemm l-ebda għażla ta’ politika li hija materjalment differenti għajr dik li qed tiġi proposta. 
               
            
            
               •Drittijiet fundamentali
            
            
               
                  Din il-proposta ma għandha l-ebda impatt fuq l-applikazzjoni jew il-ħarsien tad-drittijiet fundamentali. 
               
            
            
               4.IMPLIKAZZJONIJIET BAĠITARJI
            
            
               
                  Mhux applikabbli. 
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
         
         
            
               
                  Mhumiex applikabbli minħabba li l-miżura hija waħda fuq żmien qasir. 
               
            
            
               2018/0435 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament tal-Kunsill (KE) Nru 428/2009 billi tingħata Awtorizzazzjoni Ġenerali tal-Unjoni ta' Esportazzjoni fir-rigward ta’ ċerti oġġetti b’użu doppju mill-Unjoni lejn ir-Renju Unit tal-Gran Brittanja u l-Irlanda ta’ Fuq 
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Filwaqt li jaġixxu skont il-proċedura leġiżlattiva ordinarja,
            
            
               Billi:
            
            
               (1)Fid-29 ta’ Marzu 2017 ir-Renju Unit ippreżenta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. It-Trattati mhumiex se jibqgħu japplikaw għar-Renju Unit mid-data tad-dħul fis-seħħ tal-ftehim dwar il-ħruġ jew, fin-nuqqas ta’ dan, sentejn wara n-notifika, jiġifieri t-30 ta’ Marzu 2019, sakemm il-Kunsill Ewropew, bi ftehim mar-Renju Unit, ma jiddeċidix b’mod unanimu li jestendi dan il-perjodu. 
            
            
               (2)Ir-Regolament tal-Kunsill (KE) Nru 428/2009
                  5
                jistabbilixxi reġim komuni għall-kontroll tal-esportazzjonijiet ta’ oġġetti b’użu doppju li huwa meħtieġ għall-promozzjoni tas-sigurtà tal-Unjoni u s-sigurtà internazzjonali u biex ikun hemm fis-seħħ kundizzjonijiet ekwi għall-esportaturi tal-Unjoni.
            
            
               (3)Ir-Regolament (KE) Nru 428/2009 jipprevedi “awtorizzazzjonijiet ġenerali tal-Unjoni ta' esportazzjoni” li jiffaċilitaw il-kontrolli fuq l-esportazzjonijiet b’ riskju baxx ta’ oġġetti b’użu doppju lejn ċerti pajjiżi terzi. Bħalissa l-Awstralja, il-Kanada, il-Ġappun, New Zealand, in-Norveġja, l-Iżvizzera, inkluż il-Liechtenstein, u l-Istati Uniti tal-Amerka huma koperti mill-awtorizzazzjonijiet ġenerali tal-Unjoni ta' Esportazzjoni Nru. UE001.
            
            
               (4)Ir-Renju Unit huwa parti fit-trattati internazzjonali rilevanti u membru tar-reġimi internazzjonali dwar in-nonproliferazzjoni, huwa konformi bis-sħiħ mal-obbligi u l-impenji relatati, u japplika kontrolli proporzjonali u xierqa sabiex jindirizza il-kunsiderazzjonijiet dwar l-użu finali intenzjonat u r-riskju ta’ devjazzjoni b’mod effettiv, konsistentement mad-dispożizzjonijiet u l-għanijiet ta’ dan ir-Regolament.
            
            
               (5)Meta jitqies li r-Renju Unit huwa destinazzjoni importanti għal oġġetti b’użu doppju prodotti fl-Unjoni, huwa xieraq li r-Renju Unit jiżdied mal-lista ta’ destinazzjonijiet koperti mill-awtorizzazzjonijiet ġenerali tal-Unjoni għall-esportazzjoni Nru UE001 sabiex tiġi żgurata applikazzjoni uniformi u konsistenti tal-kontrolli madwar l-Unjoni kollha kemm hi, għall-promozzjoni ta’ kundizzjonijiet ekwi għall-esportaturi tal-Unjoni u biex jiġi evitat piż amministrattiv żejjed, filwaqt li jiġu protetti s-sigurtà tal-Unjoni u dik internazzjonali. 
            
            
               (6)Minħabba l-urġenza taċ-ċirkustanzi li jirriżultaw mill-ħruġ tar-Renju Unit mill-Unjoni Ewropea, huwa meħtieġ li tiġi permessa l-applikazzjoni immedjata tad-dispożizzjonijiet previsti f’dan ir-Regolament li jikkonċernaw l-inklużjoni tar-Renju Unit fl-awtorizzazzjoni ġenerali tal-Unjoni għall-esportazzjoni Nru EU001. Għaldaqstant dan ir-Regolament jenħtieġ li jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               (7)Ir-Renju Unit jenħtieġ li jiżdied mal-lista tad-destinazzjonijiet koperti mill-awtorizzazzjonijiet ġenerali tal-Unjoni għall-esportazzjoni Nru UE001 biss jekk l-ebda ftehim dwar il-ħruġ konkluż f’konformità mal-Artikolu 50(2) tat-Trattat dwar l-Unjoni Ewropea ma jkun daħal fis-seħħ sad-data meta t-Trattati ma jibqgħux japplikaw għar-Renju Unit u fih skont l-Artikolu 50(3) tat-Trattat dwar l-Unjoni Ewropea,
            
            
               ADOTTAW DAN IR-REGOLAMENT:
            
            
               Artikolu 1
            
         
         
            
               L-Anness IIa, il-Parti 2 tar-Regolament tal-Kunsill (KE) Nru 428/2009 huwa emendat kif ġej: 
            
            
               (a)it-titolu “Esportazzjonijiet lejn l-Awstralja, il-Kanada, il-Ġappun, New Zealand, in-Norveġja, l-Iżvizzera, inkluż il-Liechtenstein, u l-Istati Uniti tal-Amerka” jinbidel b’dan li ġej:
            
            
               “Esportazzjonijiet lejn l-Awstralja, il-Kanada, il-Ġappun, New Zealand, in-Norveġja, l-Iżvizzera, inkluż il-Liechtenstein, ir-Renju Unit tal-Gran Brittanja u l-Irlanda ta’ Fuq u l-Istati Uniti tal-Amerka”;
            
            
               (b)fil-Parti 2 jiddaħħal dan li ġej wara “l-Iżvizzera, inkluż il-Liechtenstein”: 
            
            
               “- Ir-Renju Unit tal-Gran Brittanja u l-Irlanda ta’ Fuq”. 
            
            
               Artikolu 2
            
            
               Dħul fis-seħħ u applikazzjoni
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Għandu japplika mill-jum wara dak meta t-Trattati ma jibqgħux japplikaw għar-Renju Unit f’konformità mal-Artikolu 50(3) tat-Trattat dwar l-Unjoni Ewropea.
            
            
               Madankollu, dan ir-Regolament ma għandux japplika fil-każ li sa dakinhar ikun daħal fis-seħħ ftehim dwar il-ħruġ milħuq mar-Renju Unit f’konformità mal-Artikolu 50(2) tat-Trattat dwar l-Unjoni Ewropea.
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018) 880 final
               
               
                  
                     (3)
                  
                        ĠU L 134, 29.5.2009, p. 1.
               
               
                  
                     (4)
                  
                        COM (2016) 616 final.
               
               
                  
                     (5)
                  
                        Ir-Regolament tal-Kunsill (KE) Nru 428/2009 tal-5 ta’ Mejju 2009 li jistabbilixxi reġim Komunitarju għall-kontroll tal-esportazzjonijiet, it-trasferiment, is-senserija u t-transitu ta’ oġġetti b’użu doppju (ĠU L 134, 29.5.2009, p. 1).